SET เด้ง 11 จุด รับแรงหนุน “น้ำมัน” รีบาวด์ ลุ้นทดสอบแนวต้าน 1,550
SET เด้งแรง 11 จุด รับแรงหนุน “น้ำมันดิบ” รีบาวด์ อย่างไรก็ตามดัชนียังถูกจำกัดจากความกังวลการแพร่ระบาดเชื้อ Covid-19 เดลต้าที่พุ่งขึ้นทั้งในและต่างประเทศ รวมถึง Fund flow ต่างชาติที่ไหลออกต่อเนื่อง
22 ก.ค. 2564

ผู้สื่อข่าวรายงานว่า ดัชนีตลาดหุ้นไทยเปิดวันนี้อยู่ที่ 1,552.24 จุด เพิ่มขึ้น 11.36 จุด หรือ 0.74% สูงสุดที่ 1,552.86 จุด ต่ำสุดที่ 1,549.40 จุด มูลค่าการซื้อขาย 2.94 พันล้านบาท
ด้าน บล.กรุงศรี มอง SET แกว่งตัวกรอบ 1,530 – 1,550 จุด แม้ดัชนีจะได้แรงหนุนราคาน้ำมันดิบปรับตัวขึ้นหลังสต็อกน้ำมันดิบสหรัฐลดลงต่ำสุดในรอบ 18 เดือน อย่างไรก็ตามกรอบการดีดตัวยังถูกจำกัดจากความกังวลการแพร่ระบาดเชื้อ Covid-19 เดลต้าที่พุ่งขึ้นทั้งในและต่างประเทศซึ่งเป็นลบต่อการฟื้นตัวทางเศรษฐกิจ นอกจากนี้ Fund flow ต่างชาติที่ไหลออกต่อเนื่องจะกดดันดัชนี
ขณะที่ บล.ฟินันเซีย จำกัด ระบุคาด SET จะแกว่งตัว Sideways to Sideways Up ได้ต่อเนื่องทดสอบระดับ 1,545-1,550+- จุด จากบรรยากาศการลงทุนที่ผ่อนคลายต่อเนื่องและเม็ดเงินที่ยังไหลกลับเข้าสินทรัพย์เสี่ยงระยะสั้น อย่างไรก็ตามยังคงมองกรอบการบวกค่อนข้างจำกัดเนื่องจากสถานการณ์ระบาดของ COVID-19 ในประเทศที่ยังเข้าขั้นวิกฤตทั้งจำนวนผู้ติดเชื้อและผู้เสียขีวิตที่ยังสูง
รวมถึงมาตรการ Lockdown ที่มีโอกาสลากยาว ทำให้ประมาณการกำไรปี 2564 ของบริษัทจดทะเบียนที่ BB Consensus คาด EPS 84 บาทมี Downside โดยเฉพาะกลุ่ม Domestic Play รวมถึงแนวโน้มกำไรไตรมาส 2/64-3/64 ที่จะออกมาไม่สดใส
ส่วนปัจจัยที่จะทำให้เศรษฐกิจและตลาดหุ้นฟื้นตัวได้อย่างยั่งยืนคือการเร่งนำเข้าและฉีดวัคซีน COVID-19 ให้รวดเร็วและมากที่สุด
ทั้งนี้ ในเชิงกลยุทธ์จึงยังเน้นเลือกลงทุนในหุ้นที่มีปัจจัยบวกเฉพาะตัวและไม่ถูกกระทบจาก COVID-19 และมาตรการคุมเข้ม โดยเฉพาะหุ้นที่มีแนวโน้มกำไร 2/64-3/64 ที่แข็งแกร่ง ได้แก่ กลุ่มการแพทย์ กลุ่มขนส่ง (เรือ) กลุ่มเทคโนโลยี กลุ่มส่งออกอย่างอิเล็กทรอนิกส์และยานยนต์ ส่วนจังหวะอ่อนตัวลงหาแนวรับ 1,530+- จุดยังมองเป็นจังหวะในการสะสมหุ้นรอการฟื้นตัวช่วงปลายปีต่อเนื่องปีหน้า
กลยุทธ์ : เก็งกำไรเป็นรายตัวที่มีประเด็นบวกเฉพาะตัวและงบ 2Q21 โดดเด่น//สะสมหุ้นพื้นฐานบริเวณ 1,530+- จุด
หุ้นเด่นเดือน ก.ค. : BDMS, DOHOME, EPG, KCE, SONIC